b"\n_START_ARTICLE_\nBartnink\xc5\xb3 herbas\n_START_SECTION_\nApra\xc5\xa1as\n_START_PARAGRAPH_\nAuksiniame herbinio skydo lauke \xc5\xa1\xc4\x97lstantis auk\xc5\xa1tyn \xc5\xbei\xc5\xabrintis juodas lokys su sidabriniais nagais ir raudonu lie\xc5\xbeuviu. Aplink j\xc4\xaf penkios raudonos bit\xc4\x97s.\n_START_SECTION_\nIstorija\n_START_PARAGRAPH_\nBartninkai istorinio herbo netur\xc4\x97jo. Lietuvos heraldikos komisija nusprend\xc4\x97 susieti herb\xc4\x85 su miestelio pavadinimu. Vietov\xc4\x97s gyventojai i\xc5\xa1 seno vert\xc4\x97si bitininkyste ir, grei\xc4\x8diausiai, miestelio pavadinimas kil\xc4\x99s i\xc5\xa1 medaus kopin\xc4\x97jimo (liet. bartininkas, bartninkas 'drevin\xc4\x97s bitininkyst\xc4\x97s bitininkas'). Drev\xc4\x97 slav\xc5\xb3 kalbose \xe2\x80\x93 \xd0\xb1\xd0\xbe\xd1\x80\xd1\x82\xd1\x8c, o medaus kopin\xc4\x97tojai \xe2\x80\x93 \xd0\xb1\xd0\xbe\xd1\x80\xd1\x82\xd1\x8c\xd0\xbd\xd0\xb8\xd0\xba\xd0\xb8. Komisija nutar\xc4\x97 pavaizduoti nuo bi\xc4\x8di\xc5\xb3 besiginant\xc4\xaf lok\xc4\xaf._NEWLINE_Bartnink\xc5\xb3 herbas patvirtintas Lietuvos Prezidento 1999 m. spalio 13 d. Etalono autorius \xe2\x80\x93 dail. Juozas Galkus."